laion/Wikipedia-Exotic huggingface dataset:
סטפנוולף (קומיקס)

סטפֵּנוולף (באנגלית: Steppenwolf, מגרמנית: שטפֵּנוולף, "זאב ערבה") הוא דמות בדיונית של נבל-על המופיע בחוברות הקומיקס ביקום DC קומיקס. הדמות הופיעה לראשונה בחוברת New Gods #7 ממרץ 1972, והיא נוצרה על ידי ג'ק קירבי. סטפנוולף הוא אחד מהאלים החדשים מאפוקוליפס, אחיה של הגרה מלכת אפוקוליפס ודודו של אוקסאס, הנודע בשם דארקסייד. סטפנוולף חבר באליטה של דארקסייד, וגנרל צבאות אפוקוליפס. סטפנוולף יצא עם דארקסייד הצעיר למסעות שונים, ביניהם אחד שהסתיים במאבק נגד דומסדיי עצמו. בהופעתו הראשונה בתור הארד של הקומיקס, סטפנוולף נשלח בידי דארקסייד להתנקש ביריבו, האב העליון שליט ניו ג'נסיס, אך נכשל וגרם למותה של אשתו של האב העליון, אוויה. ההתנקשות בחייה של אוויה גרמה למלחמה וליריבות בין אפוקוליפס לניו ג'נסיס, שהסתיימה במותו של סטפנוולף. הוא הוחיה זמן קצר לאחר מכן בידי דסאד, וחזר לשמש כגנרל כוחות אפוקוליפס. נוסף לכוחותיו כבן אפוקוליפס, סטפנוולף נושא עמו גרזן אלקטרוני, ורוכב על כלי רכב מעופף הדומה לזה של אוריון. מבין תפקידיו, היה סטפנוולף האחראי על המשמר האישי של דארקסייד, שבחר באופן אישי את הלוחמים המשרתים בו. כאשר סקוט פרי / מיסטר מיראקל זכה לכוח השליטה בחיים והמוות, סטפנוולף התגרה בו על תפקידו במות עמו, ועונה קשות בידי מיראקל. במקום להורגו, מיראקל ריפא את סטפנוולף ושלח אותו לחופשי עם כוחותיו. במשימה להחזרת פריט אפוקליפטי שהגיע לידיו של בארט אלן / הפלאש, הגיע סטפנוולף למאבק עם ליגת הצדק. במסגרת האירועים המובילים למשבר האחרון, סטפנוולף נראה כחבר במועדון הצד האפל של דארקסייד על פני כדור הארץ, ונהרג בידי מלך השעונים בניסיון השתלטות על המועדון. בהמשכיות יקום DC המאותחל שלאחר אירועי "פלאשפוינט", סטפנוולף הוצג מחדש בתפקידו, ולקח חלק בפלישת כוחותיו של דארקסייד לכדור הארץ. לאחר שעינו את סופרמן על אפוקוליפס, סייבורג הפעיל קופסת אם ולכד את דארקסייד, דסאד, סטפנוולף ושארית כוח הפלישה בארץ-2. כוחותיו של דארקסייד החליטו לפלוש לארץ-2, ולאחר שהרגו בין היתר את סופרמן ו-וונדר וומן ממציאות זו, באטמן מארץ-2 ביצע פיגוע התאבדות כדי להביא לניצחון "צבא העולם". סטפנוולף ירד למחתרת והשתלט על אומת דריין, כשלצידו עומדת "זעם", בתו של סטפנוולף המציגה את עצמה בשם דונה. סטפנוולף, זעם וכוחותיהם יצאו למתקפה על צבא העולם, וידם הייתה על העליונה עד שסטפנוולף נהרג בידי ברוטאל, שיבוט של סופרמן המכריז על עצמו כשליחו של דארקסייד. מאוחר יותר, סטפנוולף נראה בחיים במהלך מתקפתו של דארקסייד על האנטי-מוניטור. אתר האינטרנט הרשמי של סטפנוולף (באנגלית) דף הדמות בפרויקט פאנדום על DC קומיקס
אליפות ברזיל בכדורגל 1969

אליפות ברזיל בכדורגל 1969 (טורניר רוברטו גומס פדרוסה) (השם הרשמי בזמן קיום המשחקים בפורטוגזית:1969 Torneio Roberto Gomes Pedrosa) הייתה הפעם ה-13 בו נערכה תחרות ארצית בכדורגל בברזיל. היא אורגנה על ידי ואורגנה על ידי קונפדרציית הספורט הברזילאית. המשחקים החלו ב-6 בספטמבר והסתיימו ב-7 בדצמבר 1969. בשנת 2010 התחרות קיבלה הכרה של אליפות ברזיל. בתחרות השתתפו 17 קבוצות. התחרות נערכה ב-2 שלבים. בשלב הראשון הקבוצות חולקו ל-2 בתים תוך קיום משחק בית ומשחק חוץ. עבור הניצחון הוענקו שתי נקודות ונקודה עבור תוצאת תיקו. הקבוצות החזקות מכל בית העפילו לבית הגמר שכלל 4 קבוצות. גם פה המשחקים נערכו בשיטת משחק בית ומשחק חוץ. פלמיירס זכתה באליפות. זו הייתה הזכייה הרביעית בתולדות המועדון. אדו שחקנה של אמריקה (ריו דה ז'ניירו) כבש 14 שערים וזכה בתואר מלך השערים של האליפות. סאו פאולו - 5 גואנברה - 5 ריו גראנדה דו סול - 2 מינאס ז'ראיס - 2 פרנה (מדינה) - 1 באהיה - 1 פרנמבוקו - 1 נתונים מאתר rsssf נתונים מאתר futpedia
מיכאל (מייקל) שיר

מיכאל (מייקל) שיר (נולד ב-13 בדצמבר 1949) הוא מורה דרך ישראלי בטיולים מאורגנים מחוץ לישראל ולשעבר, כתב צבאי ועיתונאי. מיכאל שיר נולד לחיה ואריה, בקיבוץ גבת שבעמק יזרעאל. לאחר סיום בית הספר התיכון בקיבוץ גבת התגייס לצה"ל לתפקיד כתב בירחון במחנה נח"ל, בשנים 1969-1972. בין השנים 1968–1969 ערך את "יחדיו", ביטאון חטיבת בני הקיבוץ המאוחד. בשנת 1972 יצא שיר בשליחות עיתונאית לסיקור משחקיה של קבוצת הכדורסל הפועל גבת/יגור באירופה ובין השאר ב"ספורט הפועלים" בעיר גראץ באוסטריה. בתחילת 1973 זכה שיר בתחרות פרס הכתבה הטובה מבין 234 מתחרים ולכן הוזמן על ידי עורכי העיתון, דב יודקובסקי ורם אורן, לתרום לצוות העיתון. בשנת 1973 הועסק בידיעות אחרונות, ככתב לענייני התיישבות וחברה. בין השנים 1974- 1975 ערך את "במבחן", ביטאון תנועת המחנות העולים. בין השנים 1975–1979 המשיך שיר לכתוב ב"ידיעות אחרונות" ואף יצא בשליחות העיתון ושידורי קול ישראל לסקר את מבצע קליטת פליטי וייטנאם בישראל, עקב ההחלטה שקיבל ראש הממשלה מנחם בגין. בין השנים 1977–1979 היה שיר לכתב הראשון של "קול ישראל" בהונג קונג, ממנה שידר עשרות כתבות. פרק זה בחייו כלל דיווחים על מלחמת וייטנאם ועל המהפך שעברה סין לאחר הסתלקותו של מאו דזה-דונג. שיר קיים בנידון ראיון עם לורנס כדורי, שפורסם במוסף "7 ימים" של ידיעות אחרונות. בנוסף, בזמן שהותו בהונג קונג מונה שיר לכתב "הארץ שלנו", והעביר סדרת כתבות על בית הספר הבינלאומי בהונג קונג לתלמידים מכל העולם. בין השנים 1977–1975, ובשנים 1979–1982 היה רכז תרבותי ומדריך חברתי בפנימיית בית הספר בויאר בירושלים. בין השנים 1975–1977 ובשנת 1979 היה כתב "הארץ שלנו", וחבר מערכת תוכנית הילדים "שקט משדרים" בהפקת הטלוויזיה הכללית, ערוץ 1. בשנת 1977 היה מורה ללימודי ארץ ישראל ו-גאוגרפיה בבית הספר היהודי בהונג קונג. בנוסף הועסק שיר ככתב "שידורי ישראל", וכתב ידיעות אחרונות במזרח הרחוק. בין השנים 1979–2002 עבד שיר בקרן קיימת לישראל, כחבר הנהלת האגף לחינוך ולנוער. שיר היה מנהל המחלקה לפרויקטים חינוכיים, ובתפקיד זה עסק בארגון וריכוז פרויקטים ארציים דוגמת נטיעות תלמידים ומוסדות חינוך ברחבי הארץ, ארגון טקסי נטיעות ומפעלי הנצחה לבתי ספר ותנועות הנוער. הוא השתתף בפרויקטים חינוכיים בחו"ל שכללו משלחות מורים לפראג ולפריז. כמו כן, שימש מזכ"ל תנועת "המורים למען קק"ל" ועסק בטיפוח רכזי חינוך ציוני ומורשי קק"ל ברחבי הארץ. היה עורך "שורשים", ביטאון מערכת החינוך של קק"ל, וחבר הנהלת חידון התנ"ך העולמי לנוער יהודי. בשנים 1995-1996 עבר קורס מלווי קבוצות לחוץ-לארץ מטעם חברת "רימון טיולים". החל משנת 1996 הוא עוסק בהדרכה, בכתיבת מסלולים, ואף בארגון קבוצות, טיולים וסיורים מאורגנים בחוץ-לארץ. הוא משמש מדריך בחברת "סביב העולם". מ-1986, שיר הוא בוגר החוגים להיסטוריה של עם ישראל ומחשבת ישראל באוניברסיטה העברית בירושלים. בין השנים 1988–1990 למד לתואר שני באוניברסיטה העברית במכון ליהדות זמננו. מלבד זה, בשנת 1968 למד שיר עיתונות ותקשורת המונים במכונים הבריטים להשכלה בכתב ובשנת 1977 הוסמך להוראת העברית בבתי הספר היהודים בגולה מטעם הסוכנות היהודית. מתגורר בירושלים, נשוי ואב לשתיים. אחת מבנותיו חלתה בגיל צעיר באנורקסיה נרבוזה והגיעה למצב של סכנת חיים. בצמוד לאשתו רות, טיפלו השניים בביתם בתוך ביתם, במקום אשפוז מלא- וזאת במסירות אין קץ ואהבה אינסופית ולמעשה הצילו את חייה. מדיה וקבצים בנושא מיכאל שיר בוויקישיתוף מיכאל שיר, ברשת החברתית פייסבוק קרן קיימת לישראל - האגף חינוך ולנוער סביב העולם - מיכאל (מייקל) שיר
אליפות ברזיל בכדורגל 1970

אליפות ברזיל בכדורגל 1970 (טורניר רוברטו גומס פדרוסה) (השם הרשמי בזמן קיום המשחקים בפורטוגזית:1970 Torneio Roberto Gomes Pedrosa) הייתה הפעם ה-14 בו נערכה תחרות ארצית בכדורגל בברזיל. היא אורגנה על ידי קונפדרציית הספורט הברזילאית. המשחקים החלו ב-20 בספטמבר והסתיימו ב-20 בדצמבר 1970. בשנת 2010 התחרות קיבלה הכרה של אליפות ברזיל. בתחרות השתתפו 17 קבוצות. התחרות נערכה ב-2 שלבים. בשלב הראשון הקבוצות חולקו ל-2 בתים תוך קיום משחק בית ומשחק חוץ. עבור הניצחון הוענקו שתי נקודות ונקודה עבור תוצאת תיקו. הקבוצות החזקות מכל בית העפילו לבית הגמר שכלל 4 קבוצות. גם פה המשחקים נערכו בשיטת משחק בית ומשחק חוץ. פלומיננסה זכתה באליפות. זו הייתה הזכייה הראשונה בתולדות המועדון. טוסטאו שחקנה של קרוזיירו כבש 12 שערים וזכה בתואר מלך השערים של האליפות. סאו פאולו - 5 גואנברה - 5 ריו גראנדה דו סול - 2 מינאס ז'ראיס - 2 פרנה (מדינה) - 1 באהיה - 1 פרנמבוקו - 1 נתונים מאתר rsssf נתונים מאתר futpedia
משה אזר

משה אזר (כ"ג בניסן תרצ"ד, 8 באפריל 1934 – ט"ז בחשוון תשע"ג, 1 בנובמבר 2012) היה פרופסור בחוג ללשון העברית באוניברסיטת חיפה. משה אזר נולד בבריסל ב-8 באפריל 1934, ועלה ארצה בנובמבר 1944. בשנים 1954–1958 למד בישיבת מרכז הרב. בשנים 1956–1959 למד באוניברסיטה העברית בירושלים לתואר ראשון בלשון עברית ובפילוסופיה ולתואר שני בלשון עברית. את התואר השלישי בבלשנות כללית עשה באוניברסיטת ננסי שבצרפת, ובשנת 1969 הגיש את עבודת הדוקטור שלו, שעסקה בנושא "ניתוח מורפולוגי אוטומטי של המילים במקרא". אזר היה פרופסור אמריטוס בחוג ללשון העברית באוניברסיטת חיפה, שבה לימד החל מ-1969. בחלק מהשנים כיהן כראש החוג, וכן מילא תפקידים שונים במִנהל האקדמי של האוניברסיטה. משנת 1974 היה חבר במערכת כתב העת "בלשנות עברית". היה גם חבר האיגוד הארצי והבין-לאומי לבלשנות שימושית, חבר האיגוד האירופי ללקסיקוגרפיה וחבר האיגוד העולמי לארגומנטציה. בשנת 1983 נבחר לחבר-יועץ של האקדמיה ללשון העברית, ובשנת 1993 נבחר לחבר מלא. הוא כיהן בה כיו"ר הוועדה המרכזית למונחי הטכנולוגיה וכיו"ר ועדת הפרסומים. תחומי המחקר העיקריים שלו היו התחביר והסמנטיקה של העברית לתקופותיה השונות, ניתוח השיח ופרשנות לשונית-פרגמטית של טקסטים משפטיים. היה נשוי ואב לשלושה, והתגורר בחיפה. Analyse morphologique automatique du texte Hébreu de la Bible, Nancy 1970 שטח ועומק בתחביר, חיפה תשל"ז. לשונות התחייבות במקרא ובמשנה, חיפה תשמ"א. תחביר לשון המשנה, ירושלים תשנ"ה. (עורך ראשי) אברהם אבן-שושן, מילון אבן-שושן, הוצאה מחודשת ומעודכנת, תל אביב 2003. פרשנות משפטית המנוגדת להבנת הנקרא, תל אביב תשס"ז. ספר יובל לכבוד פרופ' משה אזר (העברית ואחיותיה ד-ה), בעריכת יצחק אבישור, חיפה תשס"ה. משה אזר באתר האקדמיה ללשון העברית משה אזר (1934-2012), דף שער בספרייה הלאומית
לרון

האם התכוונתם ל... חוק לרון – תיקון לחוק הביטוח הלאומי בנושא קצבת נכות תסמונת לרון – סוג נדיר של גמדות אפרים לרון – שופט ישראלי צבי לרון – רופא ישראלי
אליפות ברזיל בכדורגל 1971

אליפות ברזיל בכדורגל 1971 הייתה הפעם ה-15 בו נערכה תחרות ארצית בכדורגל בברזיל. היא אורגנה על ידי קונפדרציית הספורט הברזילאית. זו הייתה הפעם הראשונה שתחרות הוגדרה כאליפות ברזיל, בניגוד לתחרויות בשנים קודמות שקיבלו הכרה כאליפויות ברזיל בשנת 2010. המשחקים החלו ב-7 באוגוסט והסתיימו ב-19 בדצמבר 1971. בתחרות השתתפו 20 קבוצות. התחרות נערכה במספר שלבים: הקבוצות חולקו ל-2 בתים תוך קיום משחק בית ומשחק חוץ בין הקבוצות הבית. שש קבוצות מכל בית העפילו לשלב השני. בשלב זה הוקמו 3 בתים תוך קיום משחק בית ומשחק חוץ בין הקבוצות הבית. מנצחי הבתים של השלב השני התמודדו על האליפות תוך מפגש בודד בין הקבוצות. במהלך כל שלבי האליפות עבור הניצחון הוענקו שתי נקודות ונקודה עבור תוצאת תיקו. אתלטיקו מיניירו זכתה באליפות. זו הייתה הזכייה הראשונה בתולדות המועדון. דריו שחקנה של אתלטיקו מיניירו כבש 15 שערים וזכה בתואר מלך השערים של האליפות. סאו פאולו - 5 גואנברה - 5 מינאס ז'ראיס - 3 ריו גראנדה דו סול - 2 פרנמבוקו - 2 פרנה - 1 באהיה - 1 סיארה - 1 נתונים מאתר rsssf נתונים מאתר futpedia
שיעור שגיאה בייסיאני

בסטטיסטיקה ובלמידת מכונה, שיעור השגיאה הבייסיאני הוא שיעור השגיאה הנמוך ביותר שמְסַוֵוג יוכל להשיג על מדגם מסוים. כאשר עלינו לתת סיווג על פי אוסף מאפיינים, אם כל אוסף מאפיינים מסוים גורר בהכרח סיווג מסוים (משמע, העולם בו אנחנו עובדים הוא דטרמיניסטי), אז שיעור השגיאה הבייסיאני הוא אפס. לעומת זאת, אם לאוסף מאפיינים מסוים יש מספר סיווגים אפשריים, אז גם מְסַוֵוג אופטימלי ישגה בהכרח בחלק מהמקרים. ערך זה הוא קצרמר בנושא סטטיסטיקה ובנושא מדעי המחשב. אתם מוזמנים לתרום לוויקיפדיה ולהרחיב אותו.
צמד דו-רון

צמד דוּ-רון (Du-Ron) היה צמד זמרים ישראלי (ברוך אבירם וחנן ליבנה), שפעל מראשית שנות ה-60 ועד ראשית שנות ה-70. את רוב שיריהם המוקלטים הלחין יוסף הדר, שגם עיבד והדריך את הצמד עם הגיטריסט יוסף פֶּלטָה. בין שיריהם: "האיש והגיטרה", "זמר בדרכים", "לילה זוהר", "לך בלבד", "ירח מתפרחח" ועוד. הם ביצעו גם שירי עם: את שיר העם המקסיקני "הפלפל" ("Coplas") בתרגום רפאל אליעז) ואת השיר "Guitarra Del Joven Soldado", וכן שירים שהלחינו עודד זמיר ("רוח ערב", "א. דוקטור") ואחרים. שיריהם הוקלטו בעיקר בחברת התקליטים "הד ארצי". מדיה וקבצים בנושא צמד דו-רון בוויקישיתוף בית לזמר העברי, באתר web.nli.org.il ומונו, סטריאו. "סטריאו ומונו, אתר הדיסקוגרפיה של המוסיקה הישראלית". נבדק ב-2017-07-12.
החלטה 236 של מועצת הביטחון של האו"ם

החלטת מועצת הביטחון של האו"ם מספר 236 היא החלטה של מועצת הביטחון של האו"ם אשר התקבלה ב-11 ביוני 1967 ועסקה בהפסקת האש בין ישראל וסוריה במלחמת ששת הימים. ההחלטה התקבלה לאחר דיווחים בעל פה מפי המזכיר הכללי של האו"ם או תאנט. מועצת הביטחון גינתה את ההפרות על הפסקת האש וחזרה על קריאתה מהחלטה מספר 234. המועצה ביקשה שהמזכ"ל ימשיך לדווח על המצב ואשררה את דרישתה להפסקת אש. היא קראה לצדדים לסגת לעמדות בהם נמצאו בזמן הכרזת הפסקת האש ב-16:30 שעות GMT של ה-10 ביוני 1967 וקראה לשיתוף פעולה עם מפקד כוח המפקח על הפסקת האש ועם משקיפים מטעמו. פגישה מועצת הביטחון התכנסה על פי בקשת סוריה וקיבלה את החלטה הזו פה אחד. מלחמת ששת הימים טקסט של ההחלטה 236 של מועצת הביטחון של האו"ם (אנגלית) בויקיטקסט
נבולין

נבולין (Nebulin) הוא חלבון קושר אקטין, אשר קשור לסיבים הדקים של הסרקומר בשרירי השלד. זהו חלבון גדול מאוד (600-900 kDa) וביכולתו לאגד כ-200 מולקולות אקטין. מאחר שאורכו תואם יחסית לאורכו של סיב אקטין, משערים כי נבולין משמש כמעין "סרגל" האחראי לבקרה על אורך הסיב הדק (סיב האקטין), במהלך יצירת הסרקומר. תפקידים נוספים של החלבון, כמו תפקידו באיתות בין תאים, נותרו עלומים נכון להיום. מחקרים הראו כי נבולין משתתף בבקרת האינטראקציה בין סיבי האקטין וסיבי המיוזין, באמצעות השפעה על פעולת פירוק מולקולות האנרגיה ATP. GRCh38: Ensembl גרסה 89: ENSG00000183091 - Ensembl, מאי 2017 GRCm38: Ensembl גרסה 89: ENSMUSG00000026950 - Ensembl, מאי 2017 "Human PubMed Reference:". "Mouse PubMed Reference:". "Calmodulin-sensitive interaction of human nebulin fragments with actin and myosin". Biochemistry. 33 (42): 12581–91. אוק' 1994. doi:10.1021/bi00208a008. PMID 7918483. {{cite journal}}: (עזרה) ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
רוסקומנדזור

רוֹסְקוֹמְנַדְזוֹר הוא השירות הפדרלי לפיקוח בתחום תקשורת, טכנולוגיות מידע ותקשורת המונים (ברוסית: Федеральная служба по надзору в сфере связи, информационных технологий и массовых коммуникаций, בקיצור Роскомнадзор) הוא גוף פדרלי של הרשות המבצעת ברוסיה, הכפוף למשרד התקשורת של רוסיה ונחשב לרגולטור האינטרנט הממשלתי האחראי לאכיפה, פיקוח וצנזורה על התקשורת ברוסיה וזהו הגוף הרגולטורי המרכזי לצנזורה, פיקוח ובקרה על האינטרנט במדינה. הארגון הוקם במאי 2008 במסגרת ממשלת פוטין השנייה. מאז מרץ 2020 עומד בראש הארגון אנדריי ליפוב. רוסקומנדזור היה מעורב במספר פרשיות צנזורה על אתרי אינטרנט ופורטלים ברוסיה: בשנת 2013 רוסקומנדזור התריע לוויקימדיה הרוסית, כי על ויקיפדיה הרוסית להסיר ערך על זן של מריחואנה, אחרת האתר ייחסם לשימוש ברוסיה. בשנת 2015 נחסמו מספר חברות הימורים באינטרנט לרבות מרתון ביוני 2017 טלגרם חויבה להצטרף לרשימת חברות וארגונים המפיצים מידע ברוסיה ולהחיל עליה כללים נוקשים של שמירת מידע על משתמשים. לפי חוק שאושר בדומה ב-2016, כל חברה וארגון המוגדרים כ"מפיצי מידע" צריכים לשמור בשרתים שלהם מידע על המשתמשים שלהם לתקופה של עד שלוש שנים ולספק גישה מהירה למאגרי הנתונים עבור הרשויות. חברת טלגרם ניהלה מגעים משפטיים נגד רגולטור האינטרנט שאיים לחסום את השימוש ביישום טלגרם בשטחי רוסיה אם לא ייחשפו מפתחות ההצפנה ויימסרו לידי שירות הביטחון הפדרלי הרוסי בשנת 2019 השירות החל בניסוי עם ספקיות האינטרנט במדינה לניתוק רשת האינטרנט הרוסית מזו הגלובלית, במטרה לבדל את רשת האינטרנט כך שתהיה פחות חשופה למתקפות האקרים גלובליים ותאפשר פיקוח הדוק יותר על תעבורת הנתונים, זאת כחלק מיישום חוק האינטרנט הריבוני. בוריס בויארסקוב (2008–2009) סרגיי סיטניקוב (2009–2012) אלכסנדר ז'ארוב (2012–2020) אנדריי ליפוב (מאז 2020) מנהל המרחב הקיברנטי של סין How Russians Are Outsmarting Internet Censorship - Global Voices Advocacy השירות הפדרלי להגנת המורשת התרבותית (ברוסית) מדיה וקבצים בנושא רוסקומנדזור בוויקישיתוף אתר האינטרנט הרשמי של רוסקומנדזור רוסקומנדזור, ברשת החברתית פייסבוק רוסקומנדזור, ברשת החברתית אקס (טוויטר) רוסקומנדזור, ביישום טלגרם רוסקומנדזור, ברשת החברתית VK רוסיה נגד ויקיפדיה – תחסום את הגישה לאתר בגלל מאמר על עישון קנאביס עודד ירון, רוסיה חסמה את ויקיפדיה בגלל ערך על מריחואנה, באתר הארץ, 25 באוגוסט 2015 צנזורה ברוסיה: הממשלה חוסמת תכנים "לא הולמים" בפייסבוק וטוויטר, באתר TheMarker‏, 1 באפריל 2013 האם רוסיה מתכננת חסימה של פייסבוק, טוויטר וגוגל? רוסיה: השלטונות פועלים לסילוק טלגרם מהמדינה רוסיה: גוף הפיקוח על התקשורת דורש לחסום את "טלגרם" במדינה - וואלה חדשות, באתר וואלה, 6 באפריל 2018 בית המשפט ברוסיה קבע: טלגרם מוחרמת במדינה עודד ירון, חושבים שלכם זה קשה? רוסיה מתכננת ניסוי בגמילה מהאינטרנט העולמי, באתר הארץ, 12 בפברואר 2019 Мишустин уволил главу Роскомнадзора Жарова
דואט החתולים

דואט החתולים (באיטלקית: Duetto buffo di due gatti – "דואט היתולי לשני חתולים") היא יצירה פופולרית לשתי זמרות סופרן, המבוצעת לעיתים קרובות כהדרן בקונצרט. ה"מילים" הן אך ורק חזרות על המילה "מיאו". לעיתים מבוצע הדואט על ידי סופרן וטנור, או סופרן ובס. אף כי מקובל לייחס את היצירה לג'ואקינו רוסיני, הרי שלאמתו של דבר היא לא נכתבה על ידו, אלא זוהי עריכה שנעשתה בשנת 1825, ומקורה בעיקר באופרה שלו "אותלו" משנת 1816. לטענת יוברט האנט, מקובל לראות את רוברט לוקאס פרסול כמעבד, שאימץ לו לצורך זה את שם העט "ג' ברתולד". היצירה בנויה מן הפרקים הבאים, לפי סדר הופעתם: "קוואטינת חתולים" מאת המלחין הדני כריסטופר ארנסט פרידריך וייזה חלק מן הדואט של אותלו ויאגו במערכה 2 של "אותלו" חלק מן הקאבאלטה לאריה "Ah, come mai non senti", ששר רודריגו באותה מערכה אלבומים הכוללים יצירה זו: "מחווה לג'ראלד מור", EMI קלאסיקס: ויקטוריה דה לוס אנחלס (סופרן), אליזבת שוורצקופף (סופרן), ג'רלד מור (פסנתר), שנת הוצאה 2003 (חידוש והרחבה של הפקה משנת 1969), ידוע גם בשם "Le Duo des Chats" "כוחו המתוק של השיר", EMI קלאסיקס: פליסיטי לוט (סופרן), אן מאריי (מצו סופרן), גראהם ג'ונסון, (פסנתר), שנת הוצאה 1990 "דואטים לשתי זמרות סופרן", חברת BIS: אליזבת זדרסטרם (סופרן) וקרסטין מאייר (מצו סופרן, יאן איירון (פסנתר), שנת הוצאה 1992) "Wir Schwestern Zwei, Wie Schönen"' נייטינגייל: אדיטה גרוברובה (סופרן), וסלינה קאזארובה (מצו סופרן), ופרידריך היידר (פסנתר). רצועה אחרונה, מוכר גם כ"קאצן-דואט" "Von ganzem Herzen", קאטאליסט: מונסראט קאבאייה, מונסראט מרטי, שנת הוצאה 1998 "רסיטל שירה יוצא דופן עד מאד", סראפים: כריסטה לודוויג (מצו סופרן), וולטר ברי (בס בריטון), ג'רלד מור, פסנתר, שנת הוצאה 1969 "המיטב של רוסיני", EMI קלאסיקס, MESPLE/BERBIE/REISS, שנת הוצאה 1992 מידע על היצירה "דואט החתולים" באתר מיוזיק בריינז מידע על הקומפוזיציה "דואט החתולים" באתר AllMusic דואט החתולים בביצוע מקהלת הזמרים הקטנים של צלב העץ (אנ'), סרטון באתר יוטיוב, סיאול, קוריאה, 30 בנובמבר 1996 דואט החתולים בביצוע זמרות הסופרן שינווי אנו ואדריאן ובסטר, סרטון באתר יוטיוב
ציוץ

האם התכוונתם ל... ציוץ ציפורים (אנ') – קול של ציפור ציוץ (טוויטר) – הודעה ברשת החברתית טוויטר ציוץ (עיבוד אותות) – בעיבוד אותות: אות שבו התדירות משתנה בזמן
טורא אפורה

"טורא אפורה" (בארמית: ההר האפור) היא סדרה של שמונה הדפסי אבן שיצר הצייר אריה אלואיל באוסטריה בשנת 1924. בין השנים 1925-1922 שהה אריה אלואיל בווינה, אוסטריה, שם למד אמנות והתקרב אל החוגים האקספרסיוניסטים. ב-1924 יצר את סדרת ההדפסים עבור תערוכה של קבוצת "קונסט-שאו" (Kunstschau) שהתקיימה בשנת 1925 בעיר. עם זאת, לא ברור האם אכן הוצגו העבודות בתערוכה זו. ההדפסים יצאו לאור כאלבום בשם "טורה אפורה", שהיה בעל שני שערים - האחד בעברית והשני בגרמנית תחת השם "Graues Band". בשנת 1925 חזר אלואיל לארץ-ישראל, אולם הוא לא הציג אותה מעולם. סדרת ההדפסים הוצגה לראשונה בתערוכה "שבת בקיבוץ", שהתקיימה בשנת 1998 במוזיאון בית אורי ורמי נחושתן. בשנת 2011 הוצגה הסדרה בשנית באותו מוזיאון בתערוכה "אריה אַלוַאיל: מביתניה לוינה ובחזרה". בשנת 2015 הוצגו העבודות בתערוכה רטרוספקטיבית של האמן במשכן לאמנות ע"ש חיים אתר בעין חרוד ובתערוכה "100 שנות אמנות הדפס בישראל - הסדרות הגדולות" שהוצגה בסדנת ההדפס ירושלים. שמונת ההדפסים נוצרו בטכניקה של הדפס-אבן, על נייר בגובה של 32 ס"מ וברוחב 24 ס"מ (כ"א). הסדר המיועד של ההדפסים איננו ידוע, אולם הם מציגים דימויים מסוייטים העשויים להתפרש כאלגוריים. בין הדימויים אדם קובר גופה כשברקע שלוש נשים; אדם בבית קברות; אשה המעניקה פרח לילד או גבר; דמות גבר עירום על ברכיו כלצידו אבן ומקל נדודים; דמות גבר כורע בפני אישה ולראשה כתר על רקע עיר העולה בלהבות ועוד. סגנון היצירה של ההדפסים הוא חופשי, ומדגיש את הרישום החופשי של האמן על נייר ההעברה אל פלטת ההדפס. סגנון הרישום מתבסס על שילוב בין כתמיות לבין ניגודיות בין הדימוי לרקע. חלק מן הדמויות אף נוצרו על ידי יצירת חללים נגטיבים ברישום. בכל העבודות הרישום איננו מגיע לקצוות הפורמט, כי אם מסתיים ב"פתאומית", דבר המעצים את תחושת הדרמה. גליה בר אור טענה כי הסדרה מבטאת "קרע וסכסוך פנימי" המבטאים "חרדה ואבדן לצד מה שנדמה ככמיהה לגאולה ותחיה". וזיהתה בה עירוב של איקונוגרפיה נוצרית ויהודית. פרשנות ביוגרפית לעבודות הציע מוקי צור שראה בעבודות ביטוי של תקופת שהותו של האמן בביתניה עילית, תקופה שקדמה לנסיעתו של אלואיל לוינה. לעומתו, הדגישו שולה קשת וגדעון עפרת את הממד האלגורי-היסטורי בעבודות, המבטא את גורל העם היהודי. בר אור, גליה, אריה אלואיל: אות, דמות, נוף, המשכן לאמנות ע"ש חיים אתר, עין חרוד, 2015 קשת שולה, "מביתניה לווינה ובחזרה: התבוננות חדשה בסדרת ההדפסים של אריה אלואיל 'טורא אפורה'", קתדרה 145 ,תשרי תשע"ג [2014] ראו: בר אור, גליה, אריה אלואיל: אות, דמות, נוף, המשכן לאמנות ע"ש חיים אתר, עין חרוד, 2015, עמ' 46. קשת, שולה, "מביתניה לווינה ובחזרה: התבוננות חדשה בסדרת ההדפסים של אריה אלואיל 'טורא אפורה'", קתדרה 145 ,תשרי תשע"ג[2014] בר אור, גליה, אריה אלואיל: אות, דמות, נוף, המשכן לאמנות ע"ש חיים אתר, עין חרוד, 2015, עמ' 60. ראו: בר אור, גליה, אריה אלואיל: אות, דמות, נוף, המשכן לאמנות ע"ש חיים אתר, עין חרוד, 2015 קשת, שולה, "מביתניה לווינה ובחזרה: התבוננות חדשה בסדרת ההדפסים של אריה אלואיל 'טורא אפורה'", קתדרה 145 ,תשרי תשע"ג[2014] ראו: עפרת, גדעון, 100 שנות אמנות הדפס בישראל, סדנת ההדפס ירושלים, 2015, עמ' 20
קורק סיטי

מועדון הכדורגל קורק סיטי (באנגלית: .Cork City F.C) הוא מועדון כדורגל מקצועני מהעיר קורק שבאירלנד. זהו אחד המועדונים הראשונים באירלנד שהרכיב קבוצה מקצוענית. עם התמקצעות המועדון, והפיתוח של אצטדיון טרנר קרוס, הפך המועדון לאחד האהודים במדינה. המועדון זכה בשלוש אליפויות ליגת העל האירית ובארבעה גביעי המדינה. ליגת העל האירית: 3 1992/93, 2005, 2017 הגביע האירי: 4 1998, 2007, 2016, 2017 מדיה וקבצים בנושא קורק סיטי בוויקישיתוף אתר האינטרנט הרשמי של קורק סיטי קורק סיטי, ברשת החברתית פייסבוק קורק סיטי, ברשת החברתית אקס (טוויטר) קורק סיטי, ברשת החברתית אינסטגרם קורק סיטי, סרטונים בערוץ היוטיוב פרופיל, באתר אופ"א פרופיל, באתר Transfermarkt פרופיל, באתר Soccerway פרופיל, באתר FootballDatabase.eu ערך זה הוא קצרמר בנושא מועדוני כדורגל ובנושא אירלנד. אתם מוזמנים לתרום לוויקיפדיה ולהרחיב אותו.
הרמן הופפלד

הרמן הופפלד (באנגלית: Herman Hupfeld‏; 1 בפברואר 1894 – 8 ביוני 1951) היה פזמונאי אמריקני. הופפלד נולד בניו ג'רזי ושירת בחיל הים האמריקני במלחמת העולם הראשונה כנגן סקסופון בתזמורת חיל הים. לאחר שהשתחרר החל בקריירת פזמונאות שהניבה להיטים כ- "Sing Something Simple", "Let's Put Out The Lights (And Go To Sleep)", "When Yuba Plays The Rhumba On The Tuba", "Are You Making Any Money?", "Savage Serenade", "Down the Old Back Road", "A Hut in Hoboken", "Night Owl", "Honey Ma Love", "Baby's Blue", ולהיטים נוספים. הופפלד זכה לתהילה בשל שירו "עם חלוף הזמן" - ("As Time Goes By"), שבוצע על ידי הפסנתרן דולי וילסון בסרט "קזבלנקה (1942). השיר הולחן במקור עבור מחזה שהועלה על במות ברודוויי בשנת 1931 בשם "כולם מוזמנים". השיר אומץ על ידי כותבי המחזה ששימש בסיס לסרט "קזבלנקה". בעת צילומי הסרט הציע המלחין מקס שטיינר להחליף את השיר בשיר מקורי שיכתוב עבור הסרט, אך הצעתו נדחתה, מכיוון שהשחקנית אינגריד ברגמן הסתפרה בתספורת קצרה, ולא ניתן היה לצלם מחדש את הסצינות שבהן הושמע השיר. שטיינר נאלץ לבנות את כל הרקע המוזיקלי של הסרט על בסיס לחנו של הופפלד. מאז בוצע השיר בסרטים רבים (ביניהם "נדודי שינה בסיאטל" (1993)), אך הוא קשור בתודעת הקהל עם הקסם והרומנטיקה של הסרט "קזבלנקה". פיסקה מוזיקלית מתוך הסרט משמשת כיום כחלק מן הליווי המוזיקלי לסרטון הקצר המקדים את כל סרטי אולפני האחים וורנר. השיר נחשב כיום לאחד השירים האהובים והמושמעים בהיסטוריה המוזיקלית של ארצות הברית, ומשמש כסטנדרט - מנגינה ידועה ומוכרת בקרב מוזיקאים, לרוב בתחום מוזיקת הג'אז. הופפלד חיבר מוזיקה למספר רב של מחזות בברודוויי ומספר סרטי קולנוע. עוד בטרם הצלחת "עם חלוף הזמן" בסרט "קזבלנקה" נחשב הופפלד לפזמונאי מוכשר ומצליח. בזמן מלחמת העולם השנייה שימש הופפלד כבדרן צבאי, והופיע במחנות הצבא האמריקני ובבתי חולים צבאיים. הופפלד נפטר בשנת 1951 בניו ג'רזי. הרמן הופפלד, במסד הנתונים הקולנועיים IMDb (באנגלית) הרמן הופפלד, באתר AllMovie (באנגלית) הרמן הופפלד, באתר AllMusic (באנגלית) הרמן הופפלד, באתר MusicBrainz (באנגלית) הרמן הופפלד, באתר Discogs (באנגלית) הרמן הופפלד, באתר SecondHandSongs הרמן הופפלד, באתר "Find a Grave" (באנגלית)